uk ru ru hbs_cyr ky ky ky myv ky ky ky ky ky ky ky ky ky ky ky ky tt ky ky ky ky ky ky ky ky ky ky ky ky ky ky la ky be ru ru ru ru ru ru ru ru bg ru ru ru ru ru ru ru
- Салам Калыс, жаңы ырларды жаздырып жатасыңбы?
- Жок. Учурда үнүмдө өзгөрүүлөр болуп жатканына байланыштуу ыр жаздырбай эле турам. Бирок комуз черткенди, аккордеондо ойногонду дагы жакшыраак үйрөнүп жатам. Анан "Сейтек" балдар борборундагы концерттерге катышып, ырдап жүрөм. Азыр мектепте да окуу жылы аяктабадыбы. Акыркы коңгуроого даярдык көрүп жаткам. 25-майда мектепте өткөн концертте ырдап чыгам.
- Жакшы, мектепти кандай аяктадың?
- Аябай жакшы. Азыр ыр жаздырбай жаткандыктан сабакка көп убакыт бөлүп, жакшы эле бүтүрдүм.
- Каникулда эмне кылайын деп жатасың?
- "Сейтек" балдар борборунда фестивалдар өтөт. Ошол концерттерге катышам. Андан кийин Ош шаарына барып, эс алып келейин деп жатам. Ал жактан келгенден кийин өзүмдүн туулган жерим Нарынга барам. Жайлоого чыгып, кымыз ичип эс алып келем. Жайдын ысык күнүндө атамдар менен Ысык- Көлгө барабыз го.
- Апрелдин аягында Турцияга фестивалга барып келдиң эле. Фестиваль кандай өттү. Сага жактыбы?
- Ооба, аябай сонун болду. Мага аябай жакты. Баары эле жаш мен сыяктуу балдар. 23 мамлекеттен балдар келишти. Баарыбыз ырдадык. Эки күндүн биринде концерт болуп жатты. Биз дагы ал концерттерге катыштык. Мен "Сейтек" борборунун "Рахат" бий тобу менен бардым. Бизди ал жактан тосуп алышты. Турцияда жыл сайын "Бүткүл дүйнөлүк балдар күнү" аттуу чоң майрамдык кече өтүп турат экен. Абдан кызыктуу болду.
- Биринчи жолу чет мамлекетке чыгышың бы?
- Ооба, бирок мен чоочуган деле жокмун. Турцияда жүргөндө Кыргызстанда жүргөндөй эле болдум. Тартынбай эле ырдап жаттым. Балдар менен да бат эле достошуп алдык. Фестивалга келген башка мамлекеттин балдары биздин калпакка кызыгып, бизден сурашып кийип, сүрөткө түшүп жатышты.
- Канча күн жүрүп келдиңер?
- Он күн жүрдүк. Ошол күндө чоң сахналарына, мектептерге, маданий мекемелерге барып концерт бердик. Балдар менен жүргөн абдан кызыктуу экен. Бирок Кыргызстанды аябай сагындым. Биздин жерибиз сонун экен. Ал жакта шаарлары кооз, жолдору түз болгону менен биздей болуп арыктан суу иче албайт экенсиң. Мага өзүмдүн мекеним аябай жагат.
- Фестивалда кайсы ырларыңды ырдадың?
- "Кыргызстаным", "Жамгыр" деген ырларды аткарып бердим. Жакшы кабыл алышты. Бизге катышкандыгыбыз үчүн атайын ардак грамоталарды берди. Алар азыр "Сейтек" балдар борборунда.
- Комуз менен ырдаган жоксуңбу?
- Комузумду алып баргам. Бирок чоң концерттерде ырдаган жокмун. Мектептерге барганда ырдап жаттым. Башка өлкөдөн келген ырчыларга биздин комуз да аябай жакты. Баары кармалап, чертип көрүштү. А мен болсо сыймыктанып карап турдум.
- Комузду үйрөнгөнүңө канча жыл болду?
- Төрт жылдан ашып калды. А аккордеонду ойногонума бир жыл болду.
- Сахнага качан аккордеон менен чыгасың?
- Азыр жакшы үйрөнүп жатам. Дагы бир-эки жылдан кийин, жакшылап өздөштүрүп алып, андан кийин чыгам. А комуз черткенди жакшы эле билем. Үнүм бир калпка түшсө, комуз менен да ырдап чыгам.
- Жаңы ырларды качан жаздырып баштайсың?
- Бир-эки жылдан кийин. Мага музыкалык жактан сабак берген эжелер азырынча жаңы ырларды жаздырбай тур. Үнүңдө өзгөрүү жүрүп жатат. Бир калпка түшсүн деген. Ошол үчүн азыр эч кандай ыр жаздырбай эле турам.
- Сахнага да бир-эки жыл чыкпайсыңбы?
- Буга чейин жаздырган ырларымды ырдап чыга берем. Азыр деле ырдап жүрбөймбү. Эгер азыр ыр жаздырсам, ал начар чыгып калат. Же үнүмдү жоготуп алышым мүмкүн. Ошол үчүн эс алып жатам.
- Дагы чет өлкөдө өткөн фестивалдарга барасыңбы?
- Ооба, баргым келет. Азыр мен жашмын да. Дагы көп ыр жаздырам. Музыкалык билим алам. Анан көп мамлекеттердеги эл аралык фестивалдарга барып катышып, биринчи орунду алып, Кыргызстандын намысын коргойм деген жакшы тилектерим бар. Ошого жеткенге аракет кылам.